讚延慶謙山主壽像
作者：釋紹曇
朝代：宋

paragraphs: 謙德有光，慈心攝物。
等冤親不與較量，混塵俗初無間隔。
熙熙然氣融冰谷之春，汪汪乎胸吞雲夢之澤。
樂羲皇世，含飴弄孫。
下陳蕃榻，倒屐迎客。
眼睛頭燁燁光明幢，脚跟下塵塵清泰國。
卜隣陋巷，慕孔聖人獲麟作傳之風規。
摵碎明珠，有郁山主騎馿過橋之標格。
誠所謂入廛垂手，我自調心。
繼百世凜然，見古道之顔色。